Diari Oficial de la Generalitat Valenciana


Sumari del DOGV 6101, del 14-09-2009 (2009/10467)

ORDE de 31 d'agost de 2009, de la consellera d'Agricultura, Pesca i Alimentació, per la qual es regula l'aplicació a la Comunitat Valenciana de les ajudes comunitàries al subministrament de llet i determinats productes lactis en centres escolars.
------------------------------------------------------------------------------------------------------------------------------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/o/2009/08/31/(1)/dof/vci/html**

### Dades del document

Número de DOGV
:   6101

Data del DOGV
:   14-09-2009

Secció del DOGV
:   I. DISPOSICIONS GENERALS

Número del document
:   2009/10462


Data del document
:   31-08-2009

Organisme emissor
:   Conselleria d'Agricultura, Pesca i Alimentació

Tipus de document
:   Ordre

Anàlisi jurídica

 Descriptors 

:   * alumne
    * legislació
    * centre d'ensenyament
    * alumnat
    * suport econòmic
    * producte lacti

ORDE de 31 d'agost de 2009, de la consellera d'Agricultura, Pesca i Alimentació, per la qual es regula l'aplicació a la Comunitat Valenciana de les ajudes comunitàries al subministrament de llet i determinats productes lactis en centres escolars. [2009/10954]
Preàmbul
El Reglament (CE) 657/2008, de 10 de juliol, del Consell, pel qual s'establixen les disposicions d'aplicació del Reglament (CE) número 1234/2007, del Consell, pel que fa a la concessió d'una ajuda comunitària per al subministrament de llet i determinats productes lactis als alumnes de centres escolars, en l'article 18 ha derogat expressament la regulació anterior.
Tenint en compte la necessitat de facilitar, per part d'estats membres, l'aplicabilitat de la normativa comunitària, tal com obliga l'article 10 del TCE:
Per mitjà d'esta orde s'efectua el desenvolupament, a la Comunitat Valenciana, del Reglament (CE) 657/2008, de 10 de juliol, de la Comissió, i es dicta en l'exercici de la competència de desenvolupament del dret comunitari sobre la matèria, prevista per l'article 49, apartats 4 i 3.3ª, del vigent Estatut d'Autonomia de la Comunitat Valenciana.
Per això, fent ús de les atribucions conferides per l'article 37 i 28.e de la Llei 5/1983, de 30 de desembre, del Consell; l'article 47.11 del Decret Legislatiu de 26 de juny de 1991, pel qual s'aprova el text refós de la Llei d'Hisenda Pública de la Generalitat Valenciana, sobre la base de tot això,
ORDENE
Article 1. Règim jurídic
La regulació de l'ajuda prevista en esta orde desenvolupa les condicions i els requisits previstos en el Reglament (CE) número 657/2008, de la Comissió, pel qual s'establixen disposicions d'aplicació del Reglament (CE) 1234/2007, del Consell, pel que fa a una ajuda comunitària per al subministrament de llet i determinats productes lactis als alumnes escolars, així com la normativa bàsica estatal actualment continguda en el Reial Decret 194/2002, pel qual s'establixen les modalitats d'aplicació de l'ajuda al subministrament de llet i productes lactis als alumnes de centres escolars, o de la norma que en la seua substitució es puga dictar.
Article 2. Dies lectius
A l'efecte de les ajudes previstes en esta orde, el nombre de dies lectius és aquell que anualment determine l'òrgan competent de la Conselleria d'Educació, mitjançant una resolució, a l'empara d'allò previst en l'Orde d'11 de juliol de 1998, de la Conselleria de Cultura, Educació i Ciència, per la qual s'establixen els criteris generals pels quals s'ha de regir el calendari escolar per a tots els centres docents de la Comunitat Valenciana que impartixen ensenyances d'Educació Infantil, Educació Primària, Educació Secundària Obligatòria, Formació Professional, Batxillerat, ensenyances artístiques i ensenyances d'idiomes, o norma que la substituïsca.
En el supòsit de centres d'educació infantil i d'educació especial, es consideren dies de subministrament subvencionat els mesos estivals en què romanguen oberts.
Els alumnes no es poden beneficiar de l'ajuda durant la seua estada en colònies de vacances organitzades pel centre escolar o per l'autoritat competent.
Article 3. Resolució de preus màxims
Amb la finalitat que l'ajuda repercutisca directament en els seus beneficiaris, mitjançant una resolució del/la director/a de l'Agència Valenciana de Foment i Garantia Agrària s'establiran els preus màxims que han de pagar els alumnes pels diferents productes de l'annex I. Els preus fixats poden ser modificats al llarg del curs escolar, en el cas que es produïsquen modificacions en la quantia de l'ajuda.
L'esmentada resolució ha de ser publicada en el Diari Oficial de la Comunitat Valenciana amb anterioritat al termini fixat per la normativa bàsica estatal.
A este efecte, els proveïdors autoritzats han de comunicar abans del 15 de juliol de cada any, per mitjà de la presentació del model recollit en l'annex VIII, les diferents formes de presentació de productes per grups i categories, els seus respectius percentatges de matèria grassa i el preu.
Article 4. Productes subvencionables i quantia de l'ajuda
1. L'ajuda es concedix exclusivament per als productes recollits en l'annex I i per la quantitat màxima global de 0,25 litres d'equivalent de llet sencera, o el seu equivalent en iogurt o formatge en el seu estat natural per alumne i dia lectiu, i consumida en les dependències de l'establiment escolar.
Queda terminantment prohibida la utilització dels productes objecte de subvenció en la confecció de menjars servits en les escoles i, per tant, el subministrament d'estos productes en els centres escolars a través de servei d'àpats, cuines centrals o menjadors col·lectius.
No obstant això, la llet i els productes lactis utilitzats en la preparació de menjars en les instal·lacions del centre escolar que no requerisquen un tractament tèrmic es poden beneficiar de l'ajuda. A més, es pot autoritzar l'escalfament de determinats productes que s'indicaran en la resolució prevista en l'article 3 d'esta orde, per a la qual cosa s'ha de tindre en compte allò que s'ha disposat per la normativa comunitària.
Sense perjuí de la directa aplicabilitat de les normes comunitàries que es puguen dictar sobre el particular, s'han d'observar els requisits previstos pel Reial Decret 1728/2007, de 21 de desembre, pel qual s'establix la normativa bàsica de control que han de complir els operadors del sector lacti o norma que la substituïsca.
2. L'import de l'ajuda és l'establit, per a cada categoria de producte, en l'annex II, sense que l'esmentada ajuda puga superar el preu de venda aplicat per un determinat proveïdor o el preu de compra pagat en el cas que el sol·licitant no siga un proveïdor, i en este cas esta es reduirà en conseqüència.
Article 5. Beneficiaris
Són beneficiaris de l'ajuda, en el sentit previst pel Reglament (CE) 657/2008, com a consumidors dels productes, els alumnes que assistisquen regularment als centres o establiments escolars, reconeguts oficialment per les autoritats competents, en els nivells d'ensenyança següents:
- L'Educació Infantil, inclosos els jardins d'infància o altres establiments d'Educació Preescolar legalment reconeguts.
- L'Educació Primària.
- L'Educació Secundària, que comprendrà l'Educació Secundària Obligatòria, el Batxillerat i la Formació Professional de grau mitjà.
- L'Educació Especial.
Article 6. Subministradors autoritzats i període de validesa
1. L'ajuda es concedix al sol·licitant que prèviament haja tramitat la sol·licitud com a subministrador autoritzat dels productes lactis previstos en l'annex I, elaborats a la Unió Europea.
2. Poden ser subministradors dels productes susceptibles d'ajuda:
a) El centre escolar.
b) Una autoritat educativa, en el sentit previst per la seua normativa sectorial, la qual sol·licita l'ajuda per als productes distribuïts als alumnes sota la seua jurisdicció.
c) L'associació de pares d'alumnes o una altra organització vinculada al centre escolar, dins del seu àmbit d'actuació.
d) El proveïdor dels productes.
Els subministradors seran autoritzats i els reconeixeran els efectes previstos en la normativa comunitària i en la normativa bàsica estatal reguladores de les ajudes, concretament, els sol·licitants previstos en les lletres c i d d'este apartat estan subjectes a les condicions específiques previstes en l'article 9 del Reglament (CE) 657/2008.
3. Amb la presentació de la sol·licitud s'autoritza a l'autoritat competent al fet que es realitzen, amb caràcter previ als pagaments, les corresponents comprovacions de compliment de les obligacions previstes en l'article 14.1.e de la Llei 38/2003, de 17 de novembre, General de Subvencions, en aquells casos que estiguen subjectes a les esmentades obligacions.
4. Els subministradors autoritzats tenen l'obligació de comunicar, amb caràcter previ a efectuar la sol·licitud de pagament, aquells canvis que es produïsquen respecte a les dades comunicades en la sol·licitud inicial, entre altres, s'ha de prestar especial atenció a aquells que afecten la representació dels sol·licitants, canvis domicili, canvis forma social, relació de categories de productes que cal subministrar i relació de centres escolars a què s'efectua el subministrament.
En el cas que es detecte l'existència de canvis no comunicats es pot denegar la renovació de l'autorització, tal com es preveu en l'article 10 del Reglament (CE) 657/2008.
Article 7. Terminis i lloc de presentació de sol·licituds per a actuar com a subministrador autoritzat
Els documents previstos en este article tenen la consideració de preceptius a l'efecte previst en l'article 71 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, sense perjuí de l'aplicació a les sol·licituds de l'article 32 de la mateixa llei:
1. Per a poder actuar per primera vegada com a subministradors de productes lactis en centres escolars en l'àmbit de la Comunitat Valenciana han de sol·licitar l'autorització per mitjà de la presentació del model recollit en l'annex IV, i s'ha d'adjuntar la documentació que s'hi detalla. La presentació de l'esmentada sol·licitud implica l'obligació del compliment de tots els compromisos allí esmentats, així com els que estan previstos en la normativa comunitària i nacional.
2. Declaració responsable de no trobar-se en algun dels supòsits previstos en l'article 13 de la Llei 38/2003, de 17 de novembre, General de Subvencions.
3. Les esmentades sol·licituds es poden presentar en qualsevol moment del curs escolar i en qualsevol de les formes previstes en l'article 38.4 de la Llei 30/1992, de 26 de novembre, de Règim Jurídic de les Administracions Públiques i de Procediment Administratiu Comú.
4. En el cas que la sol·licitud de reconeixement de subministrador es presente pels proveïdors de productes, a més dels documents previstos en l'annex IV d'esta orde, han de presentar el model recollit en l'annex VIII, amb la informació sobre les diferents formes de presentació de productes per grups, categories, els seus respectius percentatges de matèria grassa i el preu.
5. En el cas que la sol·licitud siga presentada per un centre escolar, autoritat educativa o associació de pares d'alumnes o una altra organització vinculada a centre/s escolar/s, dins del seu àmbit d'actuació.
a) Model recollit en l'annex IX dels productes que cal subministrar per categories.
Article 8. Resolució d'autorització
1. L'esmentada autorització ha de ser atorgada pel titular de la direcció general amb competència en matèria de producció agrària una vegada realitzat el control administratiu i, si s'escau, les verificacions sobre el terreny necessàries, i tenen validesa fins a la finalització del curs escolar per al qual haja sigut presentada la sol·licitud.
2. A la resolució li és aplicable l'article 43.2 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
3. D'acord amb allò que es preveu l'article 109, lletra d, de la Llei 30/1992, la resolució d'autorització posarà fi a la via administrativa.
Article 9. Renovació d'autoritzacions
1. En el cas que no existisquen canvis amb relació a l'autorització concedida en el curs escolar immediatament anterior, els subministradors no han de presentar novament la documentació, sobre la base de l'article 35.f de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú. No obstant això, s'ha de presentar, en tot cas, el model de sol·licitud de renovació recollit en l'annex V.
2. Totes les autoritzacions han de ser renovades abans del 15 de juliol de cada any i han de presentar, segons cada cas, la relació actualitzada de productes que s'han de subministrar prevista en l'annex VIII.
Article 10. Documentació que cal presentar amb caràcter previ a la sol·licitud de pagament
1. Per a cada curs escolar i prèviament al subministrament de productes lactis amb dret a ajuda als centres escolars, els subministradors autoritzats han de presentar abans del quint dia del mes anterior a aquell en què s'inicie el primer subministrament la documentació següent:
a) Document de compromisos entre el subministrador i centre escolar: en el document han de constar els compromisos i les condicions assumits per cada una de les parts, i s'ha de tindre en compte el règim jurídic aplicable a les ajudes. En l'esmentat document ha de constar també el nombre d'alumnes totals matriculats, així com el nombre d'alumnes que poden consumir els productes subvencionats, distribuïts per nivells d'ensenyança. L'esmentat document ha de ser firmat pel representant del centre escolar i el sol·licitant autoritzat, i han d'utilitzar per a això el model previst en l'annex VI d'esta orde.
b) Quan el subministrador autoritzat abastisca uns quants centres escolars, juntament amb els compromisos, ha de presentar la relació de centres i els productes que ha de subministrar, i ha d'emplenar per a això l'annex VII.
2. En el cas que el centre opte per tindre més d'un subministrador ha de comprometre, amb cada un d'estos, un percentatge de la quantitat màxima global de productes que per mes corresponga al centre, i l'ha d'indicar en el document.
La validesa del document de compromís, pel que fa al percentatge de la quantitat màxima global d'abastiment per cada subministrador, és d'un curs escolar. En el cas que un centre vullga modificar este repartiment ha de notificar-ho a tots els subministradors, antics i nous. Cada un dels subministradors afectats ha de notificar-ho a la direcció general amb competència en matèria de producció agrària. Fins que no es complisca este requisit, el nou compromís quedarà en suspens.
Si transcorregut un mes des de la primera comunicació d'un nou repartiment, en l'esmentada direcció general, no es rep el coneixement de tots els sol·licitants afectats, esta informarà al centre escolar del fet que està en suspens el nou compromís.
Si dos o més subministradors presenten compromisos firmats d'un mateix centre en què es fa un repartiment diferent de les quantitats globals de productes, es tindrà en compte el presentat en primer lloc, i s'aplicarà l'apartat anterior.
Article 11. Sol·licituds de pagament, termini i lloc presentació
1. Per a poder percebre l'import de l'ajuda, els subministradors autoritzats han de presentar les sol·licituds de pagament utilitzant el model contingut en l'annex XI, abans de l'últim dia del tercer mes següent al del subministrament del producte i comprendran un mes complet de subministrament.
Les sol·licituds de pagament han de ser firmades pel representant del subministrador que conste en l'autorització.
2. Les sol·licituds es poden presentar en qualsevol de les formes previstes en l'article 38.4 de la Llei 30/1992, de 26 de novembre, de Règim Jurídic de les Administracions Públiques i de Procediment Administratiu Comú
3. En el cas que les sol·licituds s'efectuen fora de termini, poden ser pagades tenint en compte els requisits, les condicions i els descomptes previstos per la normativa comunitària o estatal bàsica, per a estos casos.
Article 12. Documentació que cal presentar juntament amb les sol·licituds de pagament
1. Tots els subministradors autoritzats presentaran, juntament amb la sol·licitud prevista en l'article 11 d'esta orde, la documentació preceptiva següent:
a) Les factures de subministraments efectuats durant el mes de subministrament, en estes s'han de posar separadament el preu total, l'IVA i el descompte per l'ajuda, diferenciat per tipus de producte subvencionat i s'ha d'adjuntar la prova de pagament.
Les factures s'emetran a nom i raó del centre escolar.
b) Certificat-justificant de recepció, amb relació als subministraments rebuts i consumits en el centre escolar referit al mes pel qual se sol·licita l'ajuda, que ha de ser firmada pel responsable del centre escolar, segons el model de l'annex X.
2. Els proveïdors i les organitzacions especifiques que subministren a uns quants centres escolars han de presentar a més dels documents de l'apartat 1:
a) Document que continga la relació de centres escolars a què s'ha efectuat el subministrament lacti durant el mes, en el qual ha de constar el nombre d'alumnes matriculats i beneficiats per l'ajuda, classificats per nivells d'ensenyança. S'ha utilitzar per a això el model de l'annex XII de l'esborrany.
b) Document amb la informació de les quantitats de productes subministrats, per centre escolar, classificats en les diferents categories de producte, així com l'import corresponent de l'ajuda, amb la referència a la corresponent factura i import d'ajuda, segons el model de l'annex XIII de l'esborrany.
Article 13. Resolució de pagament
La titularitat de la competència per a resoldre sobre el pagament correspon a la persona titular de la direcció de l'Agència Valenciana de Foment i Garantia Agrària, sense perjuí de la possible existència de delegacions de l'exercici de l'esmentada competència en altres òrgans administratius.
D'acord amb allò que es preveu l'article 109, lletra d, de la Llei 30/1992, la resolució de pagament posa fi a la via administrativa.
El pagament s'ha d'efectuar en el termini màxim de tres mesos, comptats a partir de l'endemà al de la sol·licitud de pagament, llevat que en exercici dels oportuns controls es detecte alguna irregularitat.
Article 14. Controls, reintegraments i sancions
1. Amb la finalitat de garantir el compliment de la normativa comunitària, nacional i autonòmica es realitzen controls administratius sobre totes les sol·licituds d'ajuda i són complementats amb controls sobre el terreny.
Els controls se centren a comprovar que: l'ajuda repercutix directament en el preu pagat pels beneficiaris, que els productes subvencionats s'utilitzen de conformitat amb la legislació i, si escau, que els subministradors autoritzats porten els registres financers establits en la normativa comunitària.
Per a això, es controlen administrativament totes les sol·licituds d'ajuda, es comprova la coherència entre les dades contingudes en estes i les detallades en les factures, els justificants de pagament, les certificacions i/o qualsevol altra documentació obligatòria per a acreditar el dret a l'ajuda, que es respecten les quantitats màximes teòriques que corresponen a cada centre escolar d'acord amb les dades subministrades per estos i del límit màxim de productes subvencionats per alumne i dia lectiu, així com la comprovació de l'observança dels preus màxims que s'establisquen segons allò que es preveu en l'article 3 d'esta orde.
2. En els casos que els sol·licitants de l'ajuda siguen els esmentats en els apartats b, c i d de l'article 6 d'esta orde, el control sobre el terreny dut a terme en les instal·lacions del sol·licitant es veurà complementat per controls sobre el terreny en les instal·lacions dels centres escolars a què estos subministren.
3. Si dels controls es detecta alguna irregularitat, que comporte la sol·licitud de reintegrament o aplicació de sancions, caldrà ajustar-se a allò que es disposa en la normativa comunitària vigent, la normativa estatal i l'autonòmica.
No obstant això, resultarà aplicable a les ajudes regulades en esta orde, el títol IV de la Llei 38/2003, a excepció de l'article 66.
Es tindrà en compte el possible règim sancionador previst per la normativa comunitària.
Article 15. Cartell sobre la distribució europea de llet en els centres escolars
Els centres escolars que distribuïsquen als alumnes productes subvencionables, han d'elaborar un cartell que s'ajuste als requisits mínims establits en l'annex III i ha d'estar exposat permanentment en l'entrada principal del centre, en un lloc on es puga llegir clarament.
DISPOSICIONS ADDICIONALS
Primera
En els supòsits de modificacions normatives del marc comunitari i de l'estatal bàsic, continuarà estant subsistent la regulació ací continguda, excepte en aquells punts que es produïsca una contradicció, en eixe cas s'hauran d'entendre tàcitament derogats exclusivament en la part afectada.
En el supòsit que s'introduïsquen modificacions en el règim jurídic comunitari i estatal bàsic es tindran en compte les correspondències entre normes que es puguen establir per les normes modificatives.
Segona
En aplicació dels articles 1.4 i 7.4 del Decret 147/2007, de 7 de setembre, del Consell, pel qual es regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques: s'especifica que a esta ajuda no li resulta aplicable l'article 87.1 del Tractat CE, atés que els fons destinats a finançar les actuacions previstes tenen un origen exclusivament comunitari, en el marc de les previsions del Reglament (CE) 1290/2005 i del règim detallat de concessió recollit en el Reglament 657/2008.
DISPOSICIÓ TRANSITÒRIA
Les autoritzacions concedides com a subministrador autoritzat en virtut del Reial Decret 194/2002 i de l'Orde de 14 de setembre de 2005, per la qual es regulaven les condicions d'aplicació per a la concessió de les ajudes per al subministrament de productes lactis en centres escolars, continuaran estant vigents fins al final del curs escolar 2009-2010.
DISPOSICIÓ DEROGATÒRIA ÚNICA
Es deroga l'Orde de 14 de setembre de 2005, de la Conselleria d'Agricultura, Pesca i Alimentació, per la qual es regulen les normes d'aplicació per a la concessió d'ajuda al subministrament de llet i determinats productes lactis als alumnes de centres escolars.
DISPOSICIONS FINALS
Primera
Els annexos d'esta orde poden ser modificats mitjançant una resolució del titular de la direcció general competent en matèria de producció agrària per a la seua adequació al marc normatiu vigent.
Segona
Esta norma entrarà en vigor l'endemà de la publicació íntegra en el Diari Oficial de la Comunitat Valenciana.
València, 31 d'agost de 2009
La consellera d'Agricultura, Pesca i Alimentació,
MARITINA HERNÁNDEZ MIÑANA
Annex I
Llista de productes que es poden beneficiar de l'ajuda comunitària
Categoria I
a) Llet tractada tèrmicament (1).
b) Llet tractada tèrmicament amb xocolate, sucs de fruites (2) o aromatitzada, que continga, almenys, un 90% en pes de llet indicada en la lletra a i amb un màxim d'un 7% de sucre afegit (3) o mel.
c) Productes lactis fermentats amb sucs o sense sucs de fruites (2), aromatitzats o no, que continguen, almenys, un 90% en pes de llet indicada en la lletra a i amb un màxim d'un 7% de sucre afegit (3) o mel.
Categoria II
Productes lactis fermentats, aromatitzats o no, amb fruites (4), que continguen, almenys, un 80% en pes de la llet indicada en la categoria I, lletra (a), i amb un màxim d'un 7% de sucre afegit (5) o mel.
Categoria III
Formatges frescos i fosos, aromatitzats o no, que continguen, almenys, un 90% en pes de formatge (6).
Categoria V
Formatges, aromatitzats o no, que continguen, almenys, 90% en pes de formatge i que no entren en la categoria III.
(1) Inclosa la beguda a base de llet sense lactosa.
(2) Els sucs de fruites s'han utilitzar de conformitat amb la Directiva 2001/112/CE, de 20 de desembre de 2001, del Consell, relativa als sucs de fruites i altres productes semblants destinats a l'alimentació humana.
(3) A les finalitats d'esta categoria, s'entén per sucre els productes corresponents als codis NC 1701 i 1702. En el cas de begudes a base de llet i de derivats de la llet, de valor energètic reduït o sense sucre afegit, els edulcorants s'han d'utilitzar de conformitat amb allò que es disposa en la Directiva 94/35/CE, de 30 de juny de 1994, del Parlament Europeu i del Consell, relativa als edulcorants utilitzats en els productes alimentaris.
(4) A les finalitats d'esta categoria, els productes lactis fermentats amb fruites sempre han de contindre fruites, polpa de fruites, puré de fruites o sucs de fruites. A les finalitats d'esta categoria, s'entén per fruites els productes recollits en el capítol 8 de la Nomenclatura Combinada, a excepció de les fruites seques i els productes que continguen fruites seques. Els sucs de fruites, la polpa de fruites i el puré de fruites s'han utilitzar de conformitat amb la Directiva 2001/112/CE, de 20 de desembre de 2001, del Consell, relativa als sucs de fruites i altres productes semblants destinats a l'alimentació humana.
(5) A les finalitats d'esta categoria, s'entén per sucre els productes corresponents als codis NC 1701 i 1702. El sucre afegit a les fruites s'ha d'incloure en el 7% màxim de sucre afegit. En el cas de preparats a base de llet i de derivats de la llet, de valor energètic reduït o sense sucre afegit, els edulcorants s'han utilitzar de conformitat amb allò que es disposa en la Directiva 94/35/CE, de 30 de juny de 1994, del Parlament Europeu i del Consell, relativa als edulcorants utilitzats en els productes alimentaris.
(6) Segons la correcció d'errades del Diari Oficial de la UE, L 171/52, de 01.07.2009.
Annex II
Quantia de l'ajuda
a) 18,15 euros per cada 100 kg de productes de la categoria I.
b) 16,34 euros per cada 100 kg de productes de la categoria II.
c) 54,45 euros per cada 100 kg de productes de la categoria III.
d) 138,85 euros per cada 100 kg de productes de la categoria V.
Annex III
Requisits mínims que s'han de complir en el cartell
sobre la distribució europea de la llet en els centres escolars
Format del cartell: A3 o més gran.
Lletres: 1 centímetre o més grans.
Títol: Distribució europea de llet en els centres escolars.
Contingut: tenint en compte la categoria del centre escolar, ha de figurar, almenys, la frase següent:
«El nostre/La nostra [(categoria de centre escolar (per exemple: guarderia, centre de preescolar, col·legi?)] subministra productes lactis subvencionats per la Unió Europea dins del règim europeu de distribució de llet en els centres escolars».
Es recomana emfatitzar els avantatges nutritius i donar directrius nutricionals per als xiquets.
Col·locació: clarament visible i llegible en l'entrada principal del centre escolar.


Còpia Permalink ELI